የባሕር ዳር ዩኒቨርሲቲ አካል ጉዳተኛ ተማሪዎች ይደረግላቸው የነበረው የቁሳቁስ ድጋፍ በመቀነሱ በትምህርታቸው ላይ ተፅዕኖ እንዳሳደረባቸው ገለጹ፡፡
የባሕር ዳር ዩኒቨርሲቲ በበኩሉ አዲስ የወጣውን መመሪያ መሠረት አድርጎ እየሠራ መሆኑን አስታውቋል፡፡ቅሬታ ከሚያቀርቡት ቁጥራቸው የበዛ የዩኒቨርሲቲው አካል ጉዳተኛ ተማሪዎች ውስጥ አብዛኞቹ ዐይነ ስውራን ናቸው፡፡ እነዚህ ተማሪዎች ከሰሞኑ ‹‹ዩኒቨርሲቲው ከዚህ ቀደም ያደርግልን የነበረውን የቁሳቁስ እና የገንዘብ ድጋፍ በማቋረጡ በትምህርታችን ላይ አሉታዊ ተፅዕኖ አሳድሮብናል›› ሲሉ ለአብመድ አስተያየታቸውን ሰጥተዋል፡፡ተማሪዎቹ የሚማሩት በሌሎች አጋዦቻቸው ድጋፍ መሆኑን አንስተው ለአንባቢ የሚከፈል ገንዝብ እና አስፈላጊ ቁሳቁሶች ድጋፍ መቋረጡን በመግለጽ ቅሬታ አቅርበዋል፡፡ “የትምህርት ቁሳቁሶች ግዥ በወቅቱ ባለመቅረቡ በግላችን ግዥ ፈፅመናል” ያሉት ተማሪዎቹ “ከዚህ በኋላ የሚመጣ ቁሳቁስ ብክነት ስለሚሆን ገንዘቡ ሊሰጠን ይገባል” ሲሉ ቅሬታ አንስተዋል፡፡